Charlotte Antonsen (V), 1999-02-10:
Tak for de to indlæg.
Det er sjældent at opleve det, men i dag synes jeg faktisk, at man må sige, at udenrigsministeren var den mest progressive.
Det, som vi lige har hørt justitsministeren sige, at der med Amsterdamtraktaten blot er tale om en videreførelse af det allerede eksisterende samarbejde, er i hvert fald ikke Venstres opfattelse.
Vi mener faktisk, at Amsterdamtraktaten både vil og bør føre til en øget effektivitet på det her område, så vi får flere beslutninger.
Vi mener, at de emner, der er tale om inden for det retlige samarbejde, nemlig politisamarbejde for at forhindre international kriminalitet og samarbejde om flygtninge- og asylpolitik, er så vigtige grænseoverskridende samarbejdsområder, at det faktisk vil være godt både for EU og for Danmark, at der skete noget mere på de områder. Det imødeser vi, når Amsterdamtraktaten træder i kraft,
og vi er tilfredse med, at EU's muligheder for at gøre en effektiv indsats på den måde bliver forbedret.
Blandt andet i dagens aviser kan vi jo se, at der er et stort behov for en øget indsats på dette område.
Det fremgår bl.a. af Politiken, at smugleriet er foregået i samarbejde med kriminelle bander her i landet og i Østeuropa.
Det er blot et eksempel.
Der er masser af andre eksempler på, at der er tale om et stigende problem, ikke mindst i de østeuropæiske lande, fordi de jo efter kommunismens fald oplevede et magtvakuum, som til dels er blevet udfyldt af mafiaen.
Og mafiaen har det altså med at være mere effektive i deres grænseoverskridende samarbejde, end politiet endnu er.
Og det er jo det, der er problemet, og det er derfor, at vi har behov for en øget og mere effektiv indsats.
Forbryderne i dag er bedre til at samarbejde end politiet, og jeg håber da, at regeringen er enig med Venstre i, at det er noget, vi skal gøre op med.
Det gælder da om at skaffe de samme instrumenter til politiet og andre lovlydige borgere, så vi kan dæmme op for den øgede kriminalitet.
Det synes vi faktisk også er en god idé.
Det er fornuftigt, at den type sager besluttes af demokratiske fora, at Europa-Parlamentet får indflydelse, og at vi også her i Folketinget får øget indflydelse, bl.a. via Europaudvalget. Så det er en ikke uvæsentlig dimension af og konsekvens af Amsterdamtraktaten, at der faktisk sker denne demokratisering og dermed større åbenhed, større demokrati.
Vi er alle i Danmark optaget af Østudvidelsen, og af at den skal på skinner hurtigst muligt.
Her er det igen en væsentlig forudsætning for en række andre lande, at det retlige samarbejde, politisamarbejdet kommer på plads, inden man udvider for ansøgerlandene.
Det er igen noget, der er vigtigt.
Det er også noget, vi forsømmer her i debatten.
Det er klart, at når man flytter EU's ydre grænse til fattigere områder, mere ustabile egne, ved at man tager 10-11 nye ansøgerlande med, må vi være mere effektive til at beskytte vores ydre grænse, altså til at lave en kriminalitetsbekæmpelse, ikke alene når vi taler om illegal indvandring, men også om indførsel af tyverivarer.
Og da udvidelsen ligger os så meget på sinde, er det da i dansk interesse at kunne deltage fuldt ud i det retlige samarbejde.
Jeg vil godt slutte af med at sige, at for Venstre er der ikke nogen grund til at skjule, at vi helst vil af med forbeholdet på det retlige område.
Vi imødeser i stigende omfang problemer, når Amsterdamtraktaten træder i kraft, fordi vi skal have denne her særlige danske konstruktion, der gør, at vi ikke kan være rigtigt med, men kun kan få lov at tilslutte os det, de andre er blevet enige om.
Vi mener, det er en dårlig idé i forhold til udvidelsen, men det er selvfølgelig først og fremmest en dårlig idé for os selv, at vi ikke fremover vil have indflydelse på et så væsentligt område.